khistorydata/jeongjo-sjw-relations huggingface dataset:
정조 0년 · 목
疏略曰。館僚之三日更直。自是古規。而臣於今日已準直限。果於陪祭之後。依例送吏於僚員當次者。傳致交替之意。則校理臣金履正。方開坐於都監新營。不惟無一言回答。大加嗔叱。猛杖館吏。又從而除汰之。館吏則不過以臣之意。致臣之言而已。杖之汰之。吏固何罪。此莫非臣爲人孱劣。行已無素。僚寀之間。受其凌侮。尙何顏面。周旋僚席。復對吏胥乎。批以不引何傷。勿辭察職。
정조 0년 · 강
校理金履正上對疏。賜批。
정조 0년 · 목
疏略曰。臣卽伏見副校理臣沈豊之疏。臣誠愕然失圖。繼以慚恧靡措也。臣慘遭兒慽。憯痛于中。悲緖難抑。此除豹直之次。適當於臣身。故臣招致館吏。備言事情之如右。使之預告於諸僚。以爲須資之地矣。俄者館吏。忽以番次來督。館吏之不有臣辛勤預言之意。而致此臨時窘急者。似不可無警責。故臣果以五度笞罰。略施薄警。而其所笞罰。實非移怒於僚員也。乃是警責館吏之失也。況臣以此事實。言送僚員。則疏中所謂凌侮云者。誠非臣意慮之所到也。且嗔叱猛杖。至謂以營門之杖者。有若怒其請番。棍治館吏者然。何其不相悉之甚也。僚員以不當引之事有此過引之擧。此莫非臣不能見孚於平日也。惟有自訟而已。批以不治何妨。勿辭察職。
정조 0년 · 강
正言金斗象上疏。賜批。
정조 0년 · 목
疏略曰。司諫臣李迪輔。頃年堂錄後。盛論參圈諸人。而臣父亦入其中矣。此實世所共知之嫌。則不可與共於一院。批以靳允於合啓。意有在焉。爾之處義。似當如此。本職許遞。
정조 0년 · 강
判尹金鍾正上疏。賜批。
정조 0년 · 목
疏略曰。卽見三銓之疏。則追提前事。★(止+斤)★(止+斤)於臣者。愈往愈深。臣竊爲之訝惑也。今屬過境。不必屑屑。而蓋以下吏擧措。旣係事變。罪廢陞資。大關後弊。陳章請寢。誠非得已。而若其致慨於三銓者。則不爲往復。有違事例而已。初若一言往復後。豈有多少紛紜耶。臣於其時。私書相問。備及此意。雖使三銓。易地而處。恐不能無此語也。頃見其初疏曰。重臣之前後把持臣者。以初不關由。不以往復爲言云爾。則臣章之無他語。可知也。顧臣所言。只是平說事理。而今反以潛囑瞞過等語。自出註脚。有若對卞者然。抑何故也臣自來情地。旣甚悶慼。目下困惱。又復如此。尙何敢晏然居職乎。批以。此事之尙今相持。可謂太支離。
정조 0년 · 강
左議政金尙喆上箚。賜批。
정조 0년 · 목
箚略曰。臣性本拙疏。事多顚錯。誠雖切於忠愛。罪實積於孤負。昨日筵奏。亦其一也。噫。人君礪世之政。莫大於懲貪之法。矧當我殿下一初淬勵之時。臣雖無狀。何敢懷較計之私。而負法紀之公哉。誠以今番處分。實出欽恤之盛德。非謂其人罪犯之有一分可貰。而以臣之不閑律文。前席讚頌之際。辭不達意。竟犯妄率之科。及伏見備忘下者。辭旨截嚴。奉讀未半。自不覺惶汗浹背。咋指不及。何辭自解。至於廚院日供。事體至重。而臣不能董飭卽吏。致速飭勵之嚴敎。論其責罰。臣實爲首。畢竟勘罷。臣獨倖逭。罪同罰異。亦豈臣廉義之所敢安也。批以。卿之筵奏。可謂失着。君臣之間。貴相無隱。予之飭諭。蓋以此也。卿何過引。安心勿辭。同參明日賓對。
정조 0년 · 강
召見總護使及禮堂于廬次。
정조 0년 · 목
禮曹判書鄭尙淳啓言。自前國恤時。請諡告由只行於 宗廟　永寧殿。上 諡告由。行於 殯殿矣。丁丑年 仁元王后國恤 殯殿上諡時。 儲慶宮　毓祥宮　徽寧殿告文。　大行朝親製以下。故竝爲擧行矣。今番上 諡時告由之節。何以爲之乎。命依丁丑年例擧行。○總護使金尙喆啓言。 諡册文草圖書。今當書入。而取考 列聖誌狀。則自 仁廟至 肅廟。諡册皆稱孤子。 王妃位皆稱哀子。而 仁穆大妃諡册稱哀孫。 仁宗諡册稱孤弟。 景廟諡册稱哀嗣矣。 大王諡狀稱孤子。 王妃諡狀稱哀子。孤字哀字之分稱。可知禮義之有據。而今聞香室庚子以後謄錄。則國恤三年內祝文。皆以哀字書之云。此與 列聖朝諡狀所書之例有異。今番 諡哀册中孤字哀字以何字書之乎。敎曰。 仁祖朝之於 宣廟朝。書以何字耶。尙淳啓言。 仁祖朝之於 宣廟朝。旣非三年之內。無可考據矣。敎曰。然矣。一依 祖宗朝諡册之書之例書之。又啓言。玉圭佩玉梳函具匣鏡。當入退壙中。新備與否。前此該堂有所陳達云。而早出見樣然後。當造石函。敎曰。別無當 御鏡匳之屬新備用之。
정조 0년 · 강
親書 玄宮銘旌。仍命畵 柩衣黼黻。
정조 0년 · 강
命遞嚴思晩知製敎。
정조 0년 · 목
思晩撰進議政府進香祭文。敎曰。知製敎之職。古所謂三字銜也。近日代撰文字。不負華銜者鮮矣。模畵 天日。尤何等審愼處。而今日製進祭文。文與義理。俱甚未暢。況曾有飭敎於此知製敎者乎。知製敎嚴思晩。特遞知製之任。祭文更令撰進。又敎曰。古之知製敎。倚馬草檄。今日許多玉堂中。豈無撰進之人。其令今日內撰進。
정조 0년 · 강
削黜罪人安兼濟。邊遠定配。
정조 0년 · 목
敎曰。鷄龍之說。未知傳自何時。而卽一讖說。則王者不貴虛無。設使兼濟眞有作舍之事。厚謙能應其兆耶。從古君子。未嘗以此等事罪之。況帝王之尊乎。此政先儒所謂。罪蔡確。不患無辭。而以車蓋亭詩爲案者。元祐諸賢。反不免爲捨正之歸者也。兼濟之附麗厚謙謟事厚謙。卽通朝之所知。以此定罪於渠當矣。削黜罪人安兼濟。邊遠定配。
정조 0년 · 강
景慕宮酌獻禮。以一邊二豆一爵磨鍊。
정조 0년 · 강
削黜罪人鄭義達。施以屛裔之典。
정조 0년 · 강
幼學宋煥經。邊遠定配。
정조 0년 · 목
大司諫洪檍啓言。荐棘罪人翔雲。雖無向來凶 疏。其亂倫悖常之罪。固難容於覆載之間。無論搢紳韋布。稍有知覺者。見其面貌。擧有若浼之心。苟非一介翔雲。則孰肯與渠結姻。而今此以士爲名之宋煥經。乃以先正後孫。忍以翔雲之子爲其女壻。及其翔雲投呈凶疏之曰。親往卜家。問其吉凶。渠若有一分人心。豈忍爲此。且於鄭錫達之在南邑也。尋常往來。甘心衙客。主張婚議。又以先正之無父孫兒。爲錫達之子婦。苟使先正而有知。其肯曰余有孫乎。其他平日悖戾之行。猶屬餘事。如此醜惡之類。臣不欲汚之筆舌。而其在爲先正傷痛之心。亦不可置而不論。請幼學宋煥經。邊遠定配。允之。
정조 0년 · 강
大司諫洪檍。陳請鞫翔雲。不允。
정조 0년 · 목
所懷略曰。昨冬 先大王。爲 宗社至誠懇惻之敎。記注不書。大臣不言。中外之人茫然無聞。幸而徐命善之疏出。而快若披霧而覩天。苟有北面於殿下之心者。孰敢以邪說間之。而翔雲乃敢挺身投章。上款許多駕說。皆是游辭虛影。而其精神骨子。則專在於下段一句語。究其指意。顯有叵測之心。其於授受光明之際。隱暎妖凶之語。要爲亂逆之張本者。實有浮於壬辛之耇輝。必非渠之所獨辦。而端緖未究。一向掩置。使主張凶論之徒。尙今隱伏。則何異於轂下强胡。翔雲訊鞫之請。無所持難。爲先允從。是臣區區之望也。批以。予之靳允。非欲漫漶也。情狀已露。何更問之有。
정조 0년 · 강
命安山前郡守金峙默。照律。
정조 0년 · 목
義禁府啓。峙默進上魚膳。不得照氷。泛稱遲晩。判以。該郡守餒敗不食之文。或未及讀了乎。峙默旣不讀禮。前例亦豈知之。所引前例。自歸難信。仍命依例照律。
정조 0년 · 강
命康津前縣監徐完碩嚴問。
정조 0년 · 목
義禁府啓言。完碩詬辱守令。捽曳邑子。承聞國哀之日。屢次屠宰於衙中。國穀那移罪。上裁何如。判以。渠以厮役之賤。猥蒙罔極之恩。資至崇品。官是字牧。渠當嚴畏怵惕。以圖塵刹之報答。而乃反恣意肆惡。罪狀不一而足。渠雖至頑至悍。到今事覺之後。猶敢吞吐。不以實告。若知國綱。焉敢乃爾。依初招問目。更加逐條盤問。期於取服。諸般條件。如不明白直招。施威嚴問。持供以奏。○完碩更招。判以狀啓中臚列之罪。大者有六。一則稅米四百石以廩餘樣直輸京江事也。一則率土罔極之時屠宰於成服前事也。一則結錢屢千兩正月內急捧料利事也。一則詬辱道內守令事也。一則捽治縣中士子事也。一則聽訟斷獄一視貨賂之高下定其立落事也。至於渠之恒語自稱天落水者。渠之自來愚頑之罪。不待發此三字說。而朝家已照燭無餘。何必盤問右頃六件大罪。一招再招。惟以漫漶爲事。若有一分嚴畏之心。焉敢更事發明乎。刑之杖之。何所不可。以此更卽施威嚴問。
정조 0년 · 강
大司成金熤上疏。賜批。
정조 0년 · 목
疏曰。太學章甫之所關。士論之所出也。明徽凶疏。誣及君師。則卞討之章。宜自太學先之。而寂然多日。反後於人。此聖上所以慨賢關之不古。歎士論之寥寥。至下兩齋任停擧之命者也。昔程子之受誣也。呂大臨上卞理文字於時月稍久之後。朱子責其晩也。今我聖上責賢關之敎。正與朱子責大臨之意。一般義理。凡在搢紳章甫之列者。孰不欽仰贊歎。思所以仰體聖意奉揚休命也哉。爲今之道。惟宜竗選齋任。畀以賢關之責。丕變渝惰之積習。鼓發義理之正論。而齋生會議。定出東一榜掌議。東一榜入齋。定出東西齋掌議。卽太學格例。而有齋薦然後。乃擬於齋任者。亦是不易之例也。齋薦之廢却不行。殆十許年所。新薦未出。舊薦幾盡。就其中分排擬定。纔得兩齋任備員。此卽臣承命後事。而士子處義。便同未歸之女。過於辭遜。歷三日而始爲進身。於是乎疏擧薦事。庶幾次第就緖。忽有方外儒單。病其進身之稍遲。攻斥之論。闖入於未了薦之前。遂使旣進之齋任。旋卽逬出。而薦事疏擧。終歸一場打乖矣。事端之橫生。泮事之渙散。實屬可悶。臣以儒單聲罪。雖出於督過之意。反不免爲敗事之歸。略示慨然之意於酬酢之間矣。此語轉傳。激其疑怒。乃至於外議之沸騰。致使相知者。爲臣而憂虞。臣雖無似。問其職則師儒之長也。以師儒而被士論。豈不爲朝廷之一大羞恥耶。雖使冗官漫職。若不厭於人心。見斥於衆論。則尙不可晏然自在。況此長縫腋而主賢關者。旣聞有沸騰之外議。而呴然矇然不知所以自處。則是眞沒省覺無忌憚之甚者也。批以。疏辭雖未詳其顚末。不過去來私說。勿辭察職。
정조 0년 · 강
左議政金尙喆上箚。賜批。
정조 0년 · 목
因堂啓辭職也。批以。昨日玉堂之奏過是論罪執法之臣。而於卿別無箚著之語。卿何過引。伊日之奏雖非所望於明者之見。予之臨筵慨歎者。亦出於求備之意也。以卿休休。尙不能擺脫此等境界辭奏不已。始知末俗之難治者如是矣。 梓宮加漆及畵黻書 旌。俱在明日。卿其安心勿辭。卽起造朝。
정조 0년 · 강
領府事金相福上箚。賜批。
정조 0년 · 목
箚略曰。臣昨冬入侍之時。愚迷顚錯之狀。至今追思。惶汗浹背。雖萬戮而有餘罪矣。自玆以後。無非臣追愆訟罪之日。中間之抗顏周行。冒登文陛。雖由於事會之不得不爾。而外面觀之。殆若不知嚴畏。全昧分義者然。中心愧悚。無面可顯。嶺海鈇鉞。未足以少贖臣罪。而聖度弘大。諭之以擧措之失着。顧臣罪犯。豈尋常筵席間小小失措之比。而寬假之敎。曲垂恕諒。臣雖糜身而粉骨。何足以少酬德恩之萬一哉。至於臣之所遭人言。聖明俯燭其情外。至以過矣爲敎。負累賤臣。何以得此於君父。拜誦感泣。不知死所。臣神識昏迷。言辭短拙。惟當謹守古人無卞之戒。今於言者之言。有所分疏。則豈不益增臣罪。而爲淸朝之羞哉。然臣之所自悼者。若使臣早能斂跡而自守。則人之醜詆。奚爲而至哉。亦能避權而不居。則人之疑謗。又奚爲而至哉。至於疑人於不當疑之地。勤加至危險之案。吁亦怕矣。臣於此縱有可明之端。願何敢煩浼於崇嚴之聽哉。臣之有罪無罪。聖鑑在上。其生其死。處分是俟。伏地瞻天。惟有自訟。批以。卿懇疏中所引。太過矣。卿須卽日入城。聽我回諭。仍命偕來史官。傳諭期於偕入。
정조 0년 · 목
義禁府啓言。烋前爲趙曮裨將。大小事無不擔當。嚴訊之後。始乃從實納招。極爲巧惡。請加刑。判以。觀此供辭。渠之吞吐。雖與平問時有間。初招中一包之價。只以三四兩納供。訊問之後。又以六七兩納招。更令嚴訊。則安知其不倍於再招。辛卯臺臣之疏。一包之價。小米爲十餘兩云爾。則大米之過。是明若觀火。至於債錢十萬兩之入於三萬餘石貿取之中事。渠雖曰云然。以渠巧譎。難保其必然。更爲嚴加盤問。若不直招。又當訊問。到此之後。在烋之道。隱之不足爲益。告之得免欺君。以此問目辭意。參以獄官之見。得情以聞。○更招。判以。包米之價。無論大小米。渠供中姑先現納者。無慮屢十萬。則趙曮絕無之貪。不必加損。餘數多寡。屢次盤問者。卽與臺章所論。不相準者耳。補軍庫事。渠之初招。旣以問於趙鎭禎。則可知明白納招。而今觀鎭禎之供。不但極口發明。鎭禎之在營日字。旣非債錢收殺之時。亦非重記修整之日。則渠招之援引鎭禎。決知出於推諉之意。更以債錢去處木布區處委折。逐一嚴問。○三招。判以。渠供中米價事。謂以邑各不同。如江界等邑。則以其有銀店之故。小米之價。一包十兩。丁寧納招。雖謂之吐實。似無不可。補軍庫事二十四萬兩區處。到今六七年之後。不能指數以對云云。亦非理外之事。方命本道嚴査。權烋保放。趙鎭禎放送。
정조 0년 · 강
以宋鍈爲樂安郡守。口傳也
정조 0년 · 강
遣史官。敦諭于洪奉朝賀。
정조 0년 · 목
敎曰。昨聞大臣所奏。金寶書寫。一時爲急云。卿之效力。專在於此。則何可一向延拖乎。況伊時事。前後敦諭。予意已悉。不必更提。卿或以合啓方張爲難安之端乎。此則大不然矣。卿欲與卿弟同去就乎。然則予之見卿。 惠慶宮之見卿。恐無其期也。此豈卿心之所安乎。卿須體予慇懃之意。其卽入城。承候於 惠慶宮。入侍於予。聽予面諭事。使偕來史官。傳諭于洪奉朝賀。期於偕來。
정조 0년 · 목
景厚。以義禁府都事。大臣胥命。不卽來告。置對。
정조 0년 · 강
放巨濟府定配罪人趙世選。
정조 0년 · 강
詣泰寧殿。親書下 玄宮銘旌。
정조 0년 · 강
引接總護使都監堂郞于泰寧殿。
정조 0년 · 강
命日前備忘中六字抹去。
정조 0년 · 목
敎曰。微官尙不可以不稱之言勒加。況大官乎。左相伊曰所奏。果不知大明律而然耳云云。日前備忘中。不知法紀之重語此六字抹去。
정조 0년 · 강
命副應敎李敬養。下義禁府推考。
정조 0년 · 목
敎曰。李敬養之徑出。果是甚事耶。以傳敎中。事之疏率爲嫌。則雖曰儒臣旣有疏率之事。而使自上欲爲曲諱之耶。以上疏中袖手傍觀爲嫌。則此等細事。煩浼於恭默之時可乎。下義禁府推考。
정조 0년 · 강
遣承旨。奉審于 英陵。
정조 0년 · 강
副修撰李秉模上疏。賜批。
정조 0년 · 목
疏略曰。臣昨在私次。藝苑吏來言。政府進 香文。有命撰進。故臣以旣有入直僚員。何必分排於出直之人。報于藝苑。則苑吏又來言。入直及他員。亦有所屬之文。竝當於今日內撰進。故不得已如是分排云云。臣不料苑吏之瞞告。徒知上命之難稽。副急構出。冒拙呈進矣。及入闕中。細聞委折。則入直及他員。皆無撰進之事。嗚呼。摸畵天日。事體至重。濟濟學士。袖手傍觀。而臣是何人。獨自擔當。有若能文者然哉。特以臣之性本疏拙。勒加分定。同朝相敬之義。恐不當若是矣。臣雖疲劣。亦有知覺。豈可受人侮蔑。若是之甚。而默默而已乎。臣受恩如天。圖報無地。惟有奔走一節。庶可仰答其萬一。顧何敢有所瀆擾於嚴廬之中。而見瞞於一苑吏如此。尙何望於論思啓沃之責哉。玆敢略控短章。臣於嚴思晩特遞之敎。有以見我殿下重華銜振文風之意。凡在詞臣之列者。孰不淬勵琢磨。有所興起。而第念人材亦非一端。或有能於文而薄於行者。或有博於識而短於述者。臣固不知思晚之材之如何。而恐不可以一作之不稱。遽加遞斥。伏願聖上。更加三思。特寢成命焉。嗚呼。一初之政。動合典謨。自成律度。而區區愚衷。恐或一毫之放過。惟殿下勉哲王愼如始之圖。持聖人久於道之義。俯答八域臣民之望。是昕夕之祝也。批以。爾旣長於文華。凡有代撰。輒先於爾者。於爾不害爲好事。則爾反以此悻悻於藝苑何也。嚴思晩事。雖不知思晚文章之如何。而代撰之失當。前已推考。更又失當。則加等處分。焉可已乎。只遞兼銜者。予意亦如爾言故耳。槪欲試博識字短文於顧問之席也。
정조 0년 · 강
命因山時。親隨 靈輿。旋因 慈敎還寢。
정조 0년 · 목
敎曰。親贈玉帛。補編旣載。 因山時。當隨 靈輿。小寓攀慕之痛。禮曹知悉。
정조 0년 · 강
命改卜 因山擇日。
정조 0년 · 목
敎曰。愼重之道。旣知一分未盡。則不可不改卜吉日。 因山擇日。使之當日內改卜。從都廳柳義養言也。義養頗解星曆。自在宮僚。多有剖柝之說。至是又有是奏。○禮曹判書鄭尙淳啓言。 梓宮上字親書及結裹吉日。令日官推擇。則 梓宮上字親書。今五月十五日辰時。結裹。同月十九日辰時爲吉云矣。允之。
정조 0년 · 강
以徐有防爲 永祐園碑石草圖書書寫官。
정조 0년 · 강
以朴知源爲　殯殿都監郞廳。
정조 0년 · 강
命平安監司徐命膺。更査趙曮事。
정조 0년 · 목
敎曰。趙鎭寬之擊鼓原情。自請行査。當初之不行査予意。雖在於寬典。鎭寬亦非無識賤流之比。則訟父雖急。告君宜直。以故査問於趙曮之褊裨矣。趙曮所犯贓汚百萬之中。小米發賣價三十萬兩。旣於權烋之供。明白執贓。此是自平問之時。已爲吐實者而上所稱三十萬。卽以烋之初招中。輕價約略折計者。以今更招中如江界之邑小米一包價。過十金之說折計。則其數豈止三十萬而已哉。姑先以明白現發者言之。趙曮之犯贓。無慮幾十萬。執贓之外。又有未及査實者。卽烋供所謂民債所捧二十四萬兩也。所捧旣如是夥。然則庫儲宜乎倍蓰於前。而何不於交承道臣到任之初。如數留在。至於向日重臣入侍之時。以不見一錢爲奏乎。此一款雖以烋供觀之。非曮之不犯。渠以年久不能記得也。然則其所區處。行査本道之外。無他道理。其令本道嚴査狀聞。而曮之犯贓百萬之中。王府之査得者。恰過其半。曮之罪固無加損於二十四萬兩之査。不査而其在綜核之政。不可公然置之混圇之科。該道臣須知此意。親執詳査。切勿疏漏事。下諭于平安監司徐命膺。
정조 0년 · 강
大殿進香。以十一日爲之。
정조 0년 · 목
敎曰。聞大殿進香。例在政府之前云。大殿進香。以十一日爲之。親書上字後。又有進香之例云。依初擇日。以十三日爲之。祭文俱當親製。祭物亦當自內措備。分付該曹只執事官磨鍊。○禮曹判書鄭尙淳啓以。進香時執事。以忠贊衛擧行。載在五禮儀。而忠贊衛是賊流。出入殿內未安。請以蔭官磨鍊。允之。
정조 0년 · 강
命恩彦君裀加資。
정조 0년 · 목
敎曰。在前守 陵官以崇品爲之。以其重事體也。恩彦君裀資是二品。事甚苟簡。特爲加資。又敎曰。宗親府進香。在近有司堂上差出。然後可以擧行。以恩彦君裀差下。宗正亦不可久曠。宗簿提調。口傳擬入。
정조 0년 · 강
放時囚趙鎭禎。
정조 0년 · 목
鎭禎以前平安監司趙曮裨將。補軍庫債錢虛錄之數。必無不知之理。拿問口招。
정조 0년 · 강
引接藥房提調徐命善。禮曹判書鄭尙淳于廬次。
정조 0년 · 목
敎曰。寶篆書寫。一時爲急。況今 惠慶宮患候添加。湯劑連日進服。在卿道理。豈忍一向邁邁。至於卿之書啓中云云。予不待卿言而悉燭無餘。前此敦諭。予豈不云云耶。予之云云之敎。卽卿云云之意。予以云云之意。若是敦勉。則卿何不幡然入城矣。卿須體予慇懃之意。須卽入城。仍爲入侍。
정조 0년 · 강
義禁府啓鳴鼓人趙鎭寬捧供。
정조 0년 · 목
判以。渠供。果是爲渠父訟冤耶。暴渠父眞贓耶。處分數月之後。始乃鳴冤。已是不可知之事。焉有贓汚百萬。而自爲冤痛者乎。權烋旣已明白納招於杖問之前。不是等閑査啓之比。欲巧反拙。在鎭寬猶是歇後語。又如鎭寬之供。以不成說之說。節節欺罔。至以箕營所無之麻布納供者。尤是變怪之事。而在鎭寬。亦屬薄物細故。今則獄案旣具。辭證昭如。先査之屢十萬。卽絕無之大貪巨贓。些少二十四萬兩之査。不査不足加損於贓律。則此原情。不過一張休紙。不罪鎭寬。猶是寬典之寬典。原供辭勿施。第二條洪麟漢事。洪樂述之供。旣有判付。第三條鄭厚謙事。惑於尹養厚之罪。渠所不辭。而至於附麗厚謙。益信養厚。益慣厚謙。畢竟附麗與否。有非逆覩。而但以一望之擬。目以附麗。則爲子弟者之稱冤不是異事昨春之後雖尋常官職銓曹一不檢擬。卽大同之公議也。曮也獨何心腸。寧甘作得罪於公議之人。不敢不擬厚謙於官職乎。以此觀之。無釁累之厚謙。何故力拔館錄於無釁累之時乎。卽此一節。不啻郞當。是渠供中養厚云云之說。措語亦與朝家所知。何其鑿枘。
정조 0년 · 강
命禁府入直都事推考。
정조 0년 · 목
義禁府啓言。罪人趙鎭寬。自刺其頸。敎以。從當判付。姑令放送。雖是例囚。旣入囹圄之後。有守直軍士。則至於自刺而莫之禁乎。難免不察之失。當該入直都事。從重推考。
정조 0년 · 강
義禁府啓言鳴鼓罪人洪樂述捧供。
정조 0년 · 목
判以。觀此所供。趙鎭寬卽洪麟漢之甥。麟漢所坐非是惡逆。是則以甥證舅。不但有傷倫理。淸朝之上。方務敦風勵俗之化。而數日之間。內外兄弟。互相較辨。有若讎怨作隻者然。事係變怪。朝家不欲別其曲直於兩間。原情中。厚謙相親事。此非上款事之關緊者。則贅及末端。此何意思。旣已鳴冤。則朝家不可不一番洞諭。所謂庚寅以後。以爲父兄之心。加意往來於厚謙之家云云。渠之家庚寅以前之睢盱於厚謙。果出於公心乎。朝家則以爲決非仁人君子之事也。渠家先失其道。何恤於庚寅以後之屈意相從乎。原情中。渠矣父大拜之後。厚謙頗有非笑之言。昨春以後。顯有不悅之意云云。獨不念反拙之嫌乎。渠之父秉軸以來。果以至公血誠協贊聖治乎。其在朝家忠厚之義。雖不以其父之事。索言於其子。伊時朝象。伊時世道。朝家之所以駭憤者在焉。故非笑之言。不悅之意。不待厚謙之言。而朝家先有所酬酢於厚謙。則渠供所謂厚謙之非笑矣父。不悅矣父云者。或未知本事。而有此納供乎。朝家以爲厚謙雖有千罪百罪。以負棄渠家爲厚謙之罪案。則渠家獨無負人之愧乎。原情中。以夏間引入。出於以厚謙之不悅。斂跡自處爲說。朝家於此有駭怪者。渠父之其時引入。果因厚謙之致憾而然乎。以朝家之所未安者。歸之於廢棄之一厚謙亦非常理之所可度。今則渠父之與厚謙相親者。毋論畏㥘往來與腸肚相連。先庚寅而不親。非污厚謙而不親也。後庚寅而相親。亦非賢厚謙而相親也。此訟立落。可謂沒頭腦公事也。朝家綜核之政。不必枉用於此等處。
정조 0년 · 강
詣 殯殿。行朝 上食。
정조 0년 · 강
遣史官。詣 萬寧殿奉審。
정조 0년 · 강
外 梓宮奉詣。命待後擇日擧行。
정조 0년 · 강
命江華奉審史官。待日晴進詣。
정조 0년 · 강
召見統制使李邦綏于廬次。
정조 0년 · 목
辭陛也。○予曰。邊閫重地。懋哉懋哉。克盡職事。
정조 0년 · 강
命宮城修築。待晴擧行。
정조 0년 · 목
敎曰。宮城修築處。待快晴擧行。而無復如前。各別堅築事分付。
정조 0년 · 강
大臣聯箚自引賜批。領議政金陽澤。左議政金尙喆。右議政鄭存謙。
정조 0년 · 목
箚略曰。司諫李在學。以向日庭請之遽然停撤。論斥臣等。至於厚賊逆節窮匈。臣等齊請先誅。及承批旨。旣有待翔雲拿鞫之敎。則姑且承命。殺有商量矣。今此詆斥。至發於言地。其何可晏處三事之列。伏乞亟遞。批以。筵中旣已詳諭。於卿等毫無難便之端。卿等安心勿辭。亦勿引咎焉。仍命遣史官傳諭。
정조 0년 · 목
義禁府啓言。前洗馬李冲熊川縣定配。而請依例押送。允之。
정조 0년 · 강
行召對于興政堂。召見三大臣。參贊官柳戇。侍讀官徐有防。檢討官柳義養。領議政金陽澤。左議政金尙喆。右議政鄭存謙。
정조 0년 · 목
講禮記。○予曰。科事何以變通。則爲好耶。 先大王遺意。旣欲以庭試行之。予意斷然以庭試設行。而監試一節。甚爲難處矣。陽澤曰。聖意旣如此。以庭試設行。何所不可。但監試一節。甚爲難處矣。
정조 0년 · 강
召見吏曹判書徐命善禮曹判書鄭尙淳訓鍊大將張志恒于廬次。
정조 0년 · 목
予曰。科事旣以庭試設行。初試試官。以別試例擬望可也。命善曰。頃年大臣以營下邑及光羅忠尙外。勿許啓請之意陳達矣。諸道牧使中。惟星州獨漏。此後則一體啓請事。定式施行。從之。予曰。武技中何技最好。志恒曰。武技當用弓馬之才。六兩爲上。騎蒭次之。
정조 0년 · 강
各宮秋享。命依前擧行。
정조 0년 · 목
禮曹判書鄭尙淳啓言。 各宮秋享祭。例於秋分日設行。而今年秋分。旣在於 延福殿上 諡之前。則事當依前擧行。敢稟從之。敎以。 景慕宮一體擧行。
정조 0년 · 강
景慕宮祭享致膰。只 王大妃殿 惠慶宮命擧行。
정조 0년 · 목
禮曹判書鄭尙淳啓言。 景慕宮祭享時。致膰一節。當依 太廟例擧行。而大殿外 各殿進上。何以爲之。敎以。只 王大妃殿 惠慶宮擧行。
정조 0년 · 강
承旨申大升。以母病陳疏乞遞。批許救護。
정조 0년 · 강
持平李濟萬上疏。討李潭等。賜批。
정조 0년 · 목
疏略曰。厚賊之匈肚逆賜。若無當軸秉銓者爲之先後。則渠安得以肆其匈焰。李潭手握政柄。一通一塞。無不關由於厚賊。長其匈圖。挑其禍心。顯討未加。陰誅先及。殿下以追奪有關一律。不賜允從。伏願亟加處分焉。厚賊黨與。次第現發。而李鎭常獨漏其中。鎭常爲厚謙之腹心。作李潭之爪牙。招引結納。通情圖囑。如此奸細之徒。欲置而不論。則貽害世道。不可勝言。特施屛裔之典。斷不可已也。星州牧使李敍中。召村察訪李宗祿。旣與監司世所共知之嫌。而受由前伯。徑自上京。苟延時月。廉坊大壞。臣謂幷譴罷宜矣。批以首陳事已諭於大臣之批。今何仰提。李鎭常聞甚駭怪依施以投界之律擧行可也。守令察訪事。亦爲依施。爾其勿辭察職。
정조 0년 · 강
命增廣監試會試移付式年大科。會試以庭試擧行。
정조 0년 · 목
敎曰。予之所以必設此科者。以 先朝之慶也。目今世道乖漓。科弊尤甚。省約簡嚴。實爲急務。人或曰。監試之移付式年。增廣之改爲庭試。國體苟艱云。此則大不然矣。苟艱之說。不無流俗之意。則凡係變通科制。欲去淆漓之弊者。此亦謂之苟艱。可乎。特以 先朝之慶。不忍停之。而周年之內。如出四百司馬。百餘及第其將精約乎。否乎。予意堅定。有難撓改。增廣監試會試移付式年。若此則式年監試初試。無可論矣。增廣大科則鄕試榜眼。旣經先朝御覽。漢城試以此擧案。更設初試試取。會試以庭試擧行。
정조 0년 · 강
召見忠淸都事尹得孚于廬次。
정조 0년 · 목
予曰。忠淸右道收券。置於何處乎。得孚曰。半則置於監營。半則置之鴻山試所矣。予曰。卽速行關本道。從收券成册錄名。付之漢城試。可也。
정조 0년 · 강
命武科會試及重試規矩。臨時落點。
정조 0년 · 목
敎曰。武科庭試會試規矩。重試初試及殿試規矩。依續典。十一技中。臨時落點。俾令預爲知悉。
정조 0년 · 강
放兪彥鎬等。敍李在簡。
정조 0년 · 목
敎曰。吏曹佐郞兪彥鎬尹弘烈。付過放送。其令申飭。卽爲行公。敍前參議李在簡。
정조 0년 · 강
命時囚鄭允德定配。金宗大議處。尹起莘等加刑。
정조 0년 · 목
義禁府啓言。鄭允德。照律。杖一百徒三年定配私罪啓。允之。又啓言。薺浦萬戶金宗大。領運漕船。不能作綜。至有一隻臭載之境。請刑推得情。敎以。除刑推議處。○刑曹啓言。罪人尹起莘。加刑啓。敎以。更爲推問。又啓言。罪人奴金伊加刑。啓。敎以。更加嚴刑。期於得情。
정조 0년 · 강
命該吏令攸司科治。
정조 0년 · 목
敎曰。科規何等重也。遲滯猶或可也。則諉之以遑忙。有此不謹。該吏令攸司科治。
정조 0년 · 강
廟宮親祭。命儀曺知悉。
정조 0년 · 목
敎曰。八月十二日。進詣 孝章廟。改 題主後親祭。詣 延福殿親祭。仍參望祭。十五日。 璿源殿自內親祭。十六日。詣 景慕宮親祭。旣無改 題主一節。祭時依近例擧行。十七日。奉 景慕宮 神輦。詣 彰義宮親祭。還宮後頒敎。以此儀曹知悉。
정조 0년 · 강
延福殿追崇。八月十二日。景慕宮上 諡。命十七日擧行。
정조 0년 · 목
敎曰。延福殿追崇。八月十二日。 景慕宮上 諡。同月十七日涓吉云。以此日擧行事分付。
정조 0년 · 강
王大妃殿進御蔘香散。本方中。加香薷白扁豆各一錢。命自今日。五貼式日次製入。
정조 0년 · 강
惠慶宮進服淸暑六和湯。本方中。加杏仁半夏各五分。命三貼製入。
정조 0년 · 강
命進御淸暑六和湯。停止加減心腎湯。本方中。去朱砂。入沈香三分。自今日煎入。
정조 0년 · 강
行藥房入診于廬次。都提調鄭存謙。提調徐命善。副提調洪國榮。
정조 0년 · 목
予曰。近來御醫。無論術業之精不精。以充數爲主。良可寒心。以御醫爲名者。盡爲招入。三提調合坐。從其自願捧講可也。
정조 0년 · 강
命庭試吉日。以九月望間擇日。初試及重試吉日。依此推移擇入。
정조 0년 · 목
因禮曹草記。有是命也。
정조 0년 · 강
飭各司貶坐磨勘。
정조 0년 · 목
敎曰。不爲則已。旣行貶坐。則今見書入。京中各司七衙門外。無一磨勘。豈以開拆之期。姑餘數日未及爲之而然乎。黜陟之嚴明。雖難猝然期責。而幷與坐起而不行。殊無向來大臣筵飭之意。大臣衙門外。諸各司郞廳。發牌嚴飭。
정조 0년 · 강
給濟州牧渰死人恤典。
정조 0년 · 목
因濟州人馬漂沒狀啓。敎以。濟州貢馬領來民人渰死十名。卽令該牧恤典擧行。漂失船隻所載人物。亦令星火搜訪之意。備局發關該邑監兵使處。
정조 0년 · 강
山陵役軍。命米布間題給。
정조 0년 · 목
敎曰。 山陵役軍。近不施賞。無以激勸云。該都監堂上知悉。米布間參酌題給。以爲奬勸之地事分付。
정조 0년 · 강
命赴役濟州民人。糧饌。從優題給。勞問以來。
정조 0년 · 목
敎曰。濟州民人赴役 山陵者。昔在 先朝。特示優恤。若保之 德音。卽予當所仰聞者。近聞濟州民人亦有赴役者云。依丁丑年例。糧饌從優題給。因令明日奉命之臣勞問。亦依庚子例。闕庭饋以酒果。畢役後卽令待令事。同爲宣諭。仍敎曰。注書持此傳敎。明朝出去 山陵。勞問以來。
정조 0년 · 강
命濟州漂失人探問狀啓。渰死人恤典厚給。
정조 0년 · 목
敎曰。觀此全羅監司狀啓。濟州貢人馬。 因山時赴役民人渰死。若是夥然。聞甚慘然。況赴役 山陵乎。其他漂失民人生沒與否。更加星火。知委沿海列邑。卽爲探問狀啓事。令備局罔夜分付該道監司。其中渰死人屍體申飭拯出事。同爲分付。恤典亦令該牧加厚題給。以示朝家矜憫之意。
정조 0년 · 강
命黃海監司狀啓。依狀聞施行事回諭。
정조 0년 · 목
敎曰。今見狀啓。其所條陳。極爲詳密。別無稟處者。皆令依狀聞施行事。回諭于黃海監司李性源。
정조 0년 · 강
命應講不通醫官越俸。
정조 0년 · 목
敎曰。屬之令前。不害爲寬恕。今日應講再次不通醫官。竝越俸三等。
정조 0년 · 목
藥房啓辭。持而不傳也。
정조 0년 · 강
命罪人李長煥嚴訊取服。
정조 0년 · 목
刑曹以罪人李長煥加刑啓。敎以。故判書黃仁儉判曹之時。每當聽理。極其平允。至於死囚之同推。不以日次之例刑。爲循例擧行。至蒙 先朝之褒賞。蓋重人命之 聖意。今此李長煥。獄案明白。詞證具備。更加嚴訊。期於遲晩取服。
정조 0년 · 강
命醫官崔尙圭汰拿。
정조 0년 · 목
敎曰。醫官崔尙圭。不但本院應講時肆發爭抗之言。事極無嚴。況前席下詢。其所奏對。尤極放恣。朝廷有紀綱。此等賊類。不畏國法。若此之甚乎。爲先汰去。拿問定罪。
정조 0년 · 강
禮曹以文武科庭試及重試吉日推擇啓。
정조 0년 · 목
該曹啓言。對擧庭試吉日。令日官推擇。則文科對擧庭試初試。今九月初二日。文武科殿試。同月十五日。文武官重試及文武科放榜。同月二十六日辰時爲吉云。請以此擧行。允之。
정조 0년 · 목
敎曰。庭試初試取人。當有幾人下敎。而鄕試旣用增廣初試之數。漢城試宜無異同。今番庭試初試取人。依春末增廣初試數爻擧行。而其中館試。名實俱無。可謂無義之無義。元額一百十人中。館試五十人計減事。分付。
정조 0년 · 강
幼學康致休疏陳時弊。賜批。
정조 0년 · 목
疏略曰。目今廟堂諸臣。得君如彼其聖也。未聞有釐革民弊。對揚王命者。臣不勝憂憤。裹足千里。條陳十弊。一曰。用人不公之弊也。二曰。科擧請托之弊也。三曰。軍政解弛之弊也。四曰。守宰貪婪之弊也。五曰。糶糴滋息之弊也。六曰。名分紊亂之弊也。七曰。世俗侈靡之弊也。八曰。改嫁禁塞之弊也。九曰。均役設施之弊也。十曰。法綱疏闊之弊也。何謂用人不公之弊也。賢然後進。能然後用。此實秉銓者之道。而今也不然。都政之日。膴仕大官。盡歸於姻親血黨。照望之際。崇秩厚祿。尃付於富家豪族。從其郡之大小。而賄賂公行。隨其土之所產。而求索無厭。銓曹用人之本。其本如此。則其由此途而進者。奈之何不庸不鄙也。何謂科擧請托之弊也。今之所謂執事於禮闈者。朝辭禁門。宰相之分付盈耳。暮宿州縣。親知之請簡滿袖。發榜之後。出於公道者。百不數四。逮至近代。科目太煩。經義文章。判爲二途。莫如存舊制式年之規。而嚴其兩試之法。祛近代雜科之煩。而革其偏習之弊。何謂軍政解弛之弊也。我國昇平日久。軍卒之不整。器械之未備。有若秦人視越人之肥瘠。一朝禍起倉卒。則以如此瘦殘之卒。杇鈍之器。雖斬木揭竿之下。不能支當。況於堅甲銳兵之前乎。何謂守宰貪婪之弊也。言其大者。則私卜戶。其一也。糶糴作錢。其二也。兩稅待秋。其三也。稅木加升。其四也。需米作錢。其五也。納賂決訟。其六也。犯禁收贖。其七也。匠保軍官。其八也。奪農營作。其九也。納賂分任。其十也。莫如改正仕路。南行一幷革罷。外任守令。必擇文臣中有才行之人。如或犯分。無少容貸。何謂糶糴滋息之弊也。近來貪耗之官。傾庫分戶者。又爲增衍。曾受一石之戶。今至十餘石。曾食二三石之戶。今至數三十石。莫如折半作錢。以助度支經費之用。折半留庫。以爲豐凶斂散之具。何謂名分紊亂之弊也。今日之賊而弱者。無如士族。今世之僭而强者。無如庶民。民習日惡。士氣日挫。今當別樹風憲。嚴振世道。何謂世俗侈靡之弊也。家無擔石之穀。而身有錦帛之餙。朝無慮夕之資。而器有珍玩之美。今當初服之日。專尙儉德。則風俗日就淳朴。財用日就富庶矣。何謂改嫁禁塞之弊也。近來士夫之家。爭尙早婚。或年才十二三而爲孀。或未及十五六而爲孀。有足以感傷和氣。伏願嚴立新法。一切許改。後子孫。毋拘淸班。則冤氣可洩。何謂均役設始之弊也。害民之端。固不能盡言。而以言其大。則結錢也。貿鹽也。良產也。莫如革罷新法。率由舊章。何謂法綱疏闊之弊也。夫赦者。小人之幸。而君子之不幸近年邦慶荐疊。赦書相望。今日之逐者。明日復還。今年之竄者。明年得放。其賊良民。害善政。有不可勝言。伏願勿假寬貸。使人臣知有王章。臣是下鄕一匹夫也。敢將瞽見。仰瀆天聽。言多狂妄。事有觸忤。恕其踰越之罪。以慰生民之望。批以。所陳令廟堂逐條稟處。俾有實效。至於嚴立新法。許令改嫁事。士庶女子之不更二夫。我朝三百年自成習俗之美。初無設法而禁之。今何設法而許之乎。
정조 0년 · 강
緘推忠淸水使金獜瑞。
정조 0년 · 목
敎曰。設置戰船。以備不虞。則近日忠淸水營防船破碎之狀。陸續報來。陰雨之意。果安在哉。該水使每以不能制船。移咎船人。了無引罪之事。水軍之不習水。亦非水使之罪乎。殊可駭也。稅有緩急。其將以此等船隻禦賊乎。其在詰戒之政。不可無飭。忠淸水使金獜瑞。爲先緘辭從重推考。
정조 0년 · 강
命中官金尙澤付過放送。
정조 0년 · 목
義禁府啓言。中官金尙澤傳旨內辭緣。旣已遲晩。請照律。敎以。中官乏人。所坐且輕。付過放送。
정조 0년 · 강
拿禁府都事朴右源。
정조 0년 · 목
政院啓言。卽聞罪人厚謙荐棘都事隨行羅將。潛受罪人私書。復命之前。急傳其家云。萬萬驚心。雖曰羅將之所爲。都事之不能檢飭之罪。不可尋常處之。敎以。當該都事拿問定罪。
정조 0년 · 목
領議政金陽澤曰。外 梓宮今日當爲移奉。而雨勢如此。姑觀日勢而移奉矣。予曰。雨勢如此。今日則似難移奉矣。予曰。八月 陵幸時。欲爲 永祐園酌獻禮。而一日之內。不爲値暮乎。陽澤曰。若早爲出宮。則似不値暮矣。命承旨讀柳義養御史時書啓。予詢大臣。陽澤曰。此雖出畏厚謙而然。安得無罪。予曰。任希雨李命彬皆已被罪。獨於義養。豈可屈法乎。
정조 0년 · 강
命忠淸右道初試。依京司試取。都事擇擬。
정조 0년 · 목
敎曰。諸道初試。旣以各道榜目用之。其在一視之道。不可異同。忠淸右道未及拆榜封置試券云。依京司。以收券爲錄名。設場試取。時任都事改差。其代另加擇擬事。分付該曹。
정조 0년 · 강
遞義州府尹李亨逵。水原府使沈頤之。
정조 0년 · 목
大臣。以其身病與父病啓稟。許遞也。
정조 0년 · 강
重推訓鍊大將張志恒。
정조 0년 · 목
志恒不參濬川坐起。大臣請推也。
정조 0년 · 강
丁字閣所排平床。命依受 敎仍用。
정조 0년 · 목
總護使金尙喆啓言。 丁字閣 靈座靈寢所排滿頂骨平床。及高欄床喪禮補編儀節條。有 山陵都監新造之 敎。而末後受 敎。則以 殯殿所排者仍用爲 敎。今番何以爲之乎。敎以。依受敎擧行。
정조 0년 · 강
命禜祭不卜日設行。
정조 0년 · 목
敎曰。時雨成霖。跨朔不霽。言念農事。極爲焦慮。況今外 梓宮奉詣。亦不能如期。尤庸悶然。祈晴之擧。有不可遲待立秋。不卜日十五日設行。齋官另擇事分付。○敎曰。爲民替檮。方此虔誠。則進排官中當部都事。不爲待令。 祭井尙不修淨。人事之不能修於下若此。安得望神道之應於上。雖未知事故之如何。不可無罪。當該官員事過後拿處。
정조 0년 · 강
命禁軍傳語。依補編擧行。
정조 0년 · 목
兵曹判書李徽之啓言。取考丁丑謄錄。則 傳敎中禁軍傳語置之。此後雖非 親隨 靈輿之時。只定禁軍一人。 下玄宮狀聞飛傳。其餘禁軍傳語勿爲擧行事。載於補編矣。今亦依此擧行乎。從之。
정조 0년 · 강
分遣承旨。詣四門摘奸。
정조 0년 · 강
外 梓宮奉詣時。命撥馬禁軍定送。
정조 0년 · 목
敎曰。外 梓宮奉詣時刻已屆。天又雨霽。無事進發。而無事渡涉於泥淖之處乎。以撥馬禁軍一人定送。到 陵所前。先於注書入送事分付。
정조 0년 · 목
敎曰。大臣雖有所奏。予則曰。雖末知鄭錫達治績之果如書啓。而七十餘州邑宰。豈無出於錫達之右者哉。然則奉使無狀。不獨任希雨。李命彬當之可也。其他鄙瑣之事。其在綜核之道。亦不可置之䵝昧之科。前御史柳義養方帶館職。本職改差。下該府嚴問口招。登對以聞。
정조 0년 · 강
罷二軍色洪文海職。
정조 0년 · 목
敎曰。予欲嚴處。而事在令前。二軍色郞廳洪文海姑先罷職。其代另加擇擬。口傳差出事分付。
정조 0년 · 강
命各道願堂撤毀。
정조 0년 · 목
大司諫洪檍啓言。各道寺刹之稱以願堂者。殆遍域中。至於私奉位版。擅行享杞。其爲褻瀆。莫甚於此。請命一幷禁斷。敎以。予欲下敎。而猶嫌太速而未果。聞此啓辭。予庸嘉乃。闢異端卽我朝家法。寺刹之稱以願堂者。已極未安。而至於違閣造主。住持擅奉享事。事之不敬。莫甚於此。 先朝亦嘗靳許於諸宮房手本。予所仰覩。以故龍洞宮之美篁寺。曩予在儲之日。亦已撤毀。況今正風俗之日。其所有補於世敎者。固當靡不用極。禮判旣承 下敎。依此一幷還屬本宮也。
정조 0년 · 강
重推吏曹佐郞兪彥鎬尹弘烈。
정조 0년 · 목
敎曰。吏曹佐郞兪彥鎬尹弘烈。一竝從重推考。更爲催促。若不入來。直捧禁推傳旨。又敎曰。吏郞禁推分揀。更催促期於申前受 香。
정조 0년 · 강
命輿士軍。令醫司看檢救療。
정조 0년 · 목
敎曰。時値極熱。外 梓宮奉詣時。輿士軍人。令醫司各別看檢。而救療等事。亦令着實擧行。明當廉察。如有疏漏之弊。該官員隨現論罪。以此嚴飭。俾無一民顚仆之患。五部及輿士從事官處。亦爲嚴飭。○敎曰。輿士從事官及五部官員兩醫司掌務官處。各別申飭。軍人中或有有病而不善救療之弊。則當嚴處。以此更爲分付。
정조 0년 · 강
命時囚朴右源議處照律。
정조 0년 · 목
義禁府啓言。都事朴右源不能檢下。隨行羅將潛受逆謙私書。走傳於復命之前。所當請刑。而旣有持供以奏之命。請上裁。敎以。不能束下。有此前所未有之事。況荐棘狀啓來到後。浹望而復命。亦極怠慢。不可以不知分揀放送。議處。又啓言。朴右源不能檢下。已極可駭。稽緩復命。亦涉怠慢。不可薄勘而止。請以此照律。允之。 敎曰。不特此罪人。此等之習。大係紀綱。不可尋常處之。令該曹。當該書吏羅將。從輕重嚴繩。
정조 0년 · 강
配禁府書吏咸舜恭于慈仁縣。羅將文仁施于熙川郡。
정조 0년 · 목
刑曹啓言。書吏咸舜恭。杖一百徒三年定配於慈仁縣。羅將文仁施。加刑一次後。遠地定配於熙川郡。幷卽押送。敎以。羅將待五日之限。加刑定配。
정조 0년 · 강
命時囚柳義養議處。
정조 0년 · 목
敎曰。觀此所供。張皇支蔓。非供伊訴。不但有欠置對之體。其所發明。湊合杜撰。全不別白。大抵褒啓鄭錫達。豈必有常時面分而然哉。渠意似出畏㥘之致。以知養爲從弟。則欲其避厚謙之怨者。不是大罪。所可駭者。身爲御史。尙州之邑不封庫。則於渠可謂無恩而無怨。若此則避厚謙之怨足矣。不此之爲。尃事褒美於錫達。今乃以首褒趙載萬。爲發明之端。考之書啓之褒辭。孰優孰劣。文書皎然。焉可誣也。其他瑣瑣鄙謗。旣不可以贓污論者。況在淸朝敦厚之道。不欲以有傷盤劍之風者。迫問於繡衣。向所列罪狀。足可懲勵。前御史柳義養。以此議處。仍敎曰。明日則値齋。不得開坐。今日內議處。
정조 0년 · 강
詣 殯殿。行望 奠。
정조 0년 · 강
召見咸鏡監司趙重晦于興政堂。
정조 0년 · 목
辭陛也。予曰。以一道之任委卿。卿其懋哉。
정조 0년 · 강
副司直趙明鼎上疏自引。賜批。
정조 0년 · 목
疏略曰。臣過聽傳說。妄謂諸科幾盡革罷。略陳愼重之意。至於開言路節財用。嘗警咳於离席者故。竝附先事之戒。及承批旨。有下廟堂稟處之敎。臣與諸臣之所獻議者。俱在香案之前。則獨臣此疏之先下廟堂。已是格例之外。何爲而有此命也。不幸臣陳腐之談。偶未槪聽。人將曰。彼夫也。積幾年侍講者。草草規勉之語。尙不得一字之答。如吾疏逖。尤何敢妄有云云。則是以臣一疏之故。遂閉四方之口。臣將何以贖其罪乎。批以卿疏之批。首言畵卿意見。則可謂悅卿言矣。末曰下廟堂稟處。可謂用卿言矣。庶不負卿恢拓地步之請矣。又見卿章斷斷之言。良足以見卿眷眷之悃。予庸嘉之。卿須亮悉。 敎曰。重臣趙明鼎之疏批下二款。亦以下廟堂稟處。重臣再疏自引。而予之初意。則大臣總百官而董庶務。言路開閉。必當委之臺閣。財用之慳費。亦當責之有司。是爲稟處之道也。蓋欲以重臣之言。不歸於受蕩蕩也。
정조 0년 · 강
命貶坐不參侍從禁推。
정조 0년 · 목
敎曰。貶坐之無端不參。 先朝飭敎。何等至嚴。而職在從班之臣。有此不參之事。李祖源情勢似然。其外不參侍從禁推。
정조 0년 · 목
敎曰。吏兵房承旨。持褒貶啓本入侍。京畿監司尹光漢啓本。金浦郡守尹煜。非不欲恕。奈此多疪。下。安城郡守金復根。惠著蠲極。事未善始。楊根郡守洪應辰。治雖無闕。病或妨務。良才察訪金漢宗。報或失宜。竝中。忠淸監司徐有臣啓本。石城縣監鄭棨。聽斷不明。吏民咸愁。連原察訪尹在明。攻駒太疏。下。天安郡守尹蓍東。治非不勤。曠或爲弊。恩津縣監朴晉壽。爲治固優。失囚宜警。竝中。黃海監司李性源啓本。松禾縣監蔡百休。獄失之疏。牒不以實。不。白川郡守宋持常。差欠振刷。所貴勤約。中。江原監司金夏村啓本。洪川縣監趙載完。奸回罔戢。老病妨務。保安察訪朴師赫。事多鄙瑣。竝下。春川府使李崇祜。旣施小惠。益勉大體。安峽縣監朴英秀。火稅雖減。糶法宜嚴。幷中。全羅監司徐浩修啓本。金溝縣令宋翼漢。邑客招謗。鄕監售奸。沃溝縣監沈寬鎭。斂錢無名。料理有弊。任實縣監趙鼎鎭。公法爲重。曷不知畏。竝下。綾州牧使吳鉉冑。政多修擧。杖或繁濫。長城府使金恒柱。安詳可貴。振作宜勉。泰仁縣監朴佐源。政雖詳勤。戒在偏滯。務安縣監權禎。出自邇列。宜愼觀瞻。長水縣監金安默。志在恤民。威欠束吏。竝中。慶尙監司李用淳啓本。醴泉郡守鄭麟煥。刑杖太過。民情莫察。昆陽郡守黃檄。聽理欠詳。徵斂有怨。高靈縣監金守默。他何苛摘。濫棍難恕。迎日縣監金得衍。吏旣舞文。客亦助尤。竝下。安東府使李養遂。治績無損。館客宜愼。大邱判官申光健。蠲惠實多。聽斷宜勉。慶山縣監徐侃修。謗奚盡信。治宜益勉。奉化縣監趙長鎭。做事有力。詢謀宜廣。鎭海縣監金必澤。公務惟勤。客謗宜察。直寶縣監申耆。生手漸熟。振刷益勉。玄風縣監李顯發。束下頗緊。延客宜簡。山淸縣監徐有綱。惠有察眉。威欠戢猾。靈山縣監李台峻。邑治雖間。亭會宜戒。漆原縣監李昌燮。稍或弛檢。不免損治。安義縣監洪相文。慈惠可紀。委任或偏。安奇察訪朴忠行。臨事宜愼。幽谷察訪鄭忠彥。立馬有謗。松羅察訪金相念。宜益檢下。竝中。平安監司徐命膺啓本。嘉山郡守趙毅鎭。海稅太濫。査報周遮。順安縣監李燦。民訴付客。邑事聽吏。孟山縣監朴景新。糴政多紊。檢報失宜。竝下。義州府尹李亨逵。疏通自有。威重不足。寧邊府使具秉勳。雖則練熟。奈已老病。鐵山府使李延喆。確實則有。聽斷或疏。竝中。咸鏡監司趙重晦啓本。吉州牧使曺學臣。人或可取。政胡多謗。穩城府使李漢五。政無可疵。病有難强。慶興府使鄭觀采。邑弊克祛。輕率宜恕。高原郡守金烜。賑饑可尙。損體宜警。洪原縣監李仁鎭。誠非不勤。病或妨務。竝中。
정조 0년 · 강
重推吏曹判書徐命善。參判權導。
정조 0년 · 목
敎曰。昨聞中官所奏。今年內侍考講。自春徂夏。一不擧行。今年削講事。考例稟請。故予已許之。然則敎官題目之着意勸課。訓講無怠等語。殆不襯似大臣筵奏。向者飭敎之意焉在。褒貶赴坐吏曹判書徐命善。參判權導。從重推考。等第勿施。內侍講之不爲。非渠之故。則敎官勿置下等。待來年設講後計仕事分付。
정조 0년 · 강
諸 陵寢奉審。命待修補進去。
정조 0년 · 목
敎曰。近日圻甸。使客旁午。小民之疲於奔命。如入目中。諸 陵寢雨漏處。待立秋修補。則禮曹堂郞奉審之行。太涉文具。徒煩廚傳。皆令待修補時進去。此外別星之支供等節。 因山前務遵節省。以爲圻氓一分息肩之道事分付。
정조 0년 · 강
命參軍尹衡德下考施行。
정조 0년 · 목
敎曰。京山之童濯。職由於松禁之疏緩。旣曰疏緩。則姑恕可乎。予意以爲參軍之罪。不可與元戒一時不參貶坐比也。領相之意。予莫曉也。何待草記。參軍尹衡德。下考施行。
정조 0년 · 강
命忠淸道不能盡心戒備之守令邊將。以次考施行。
정조 0년 · 목
敎曰。今番忠淸水營。宮村木輸納之船。隨載隨敗。幾乎無一完船。水使當觀緘答而處之。不能盡心戒備之守令邊將。不可無示警。貶目點下。皆以次考施行。
정조 0년 · 강
緘推全羅右水使崔景岳。
정조 0년 · 목
敎曰。全羅右水使崔景岳褒貶啓本。宮人族屬掖隸出身。擧皆專事純褒。至於朴壽景之倖逭邦憲者。亦可純褒乎。該水使爲先緘辭。從重推考。此啓本還下送。令監司更以實績等第。
정조 0년 · 강
命時囚柳義養照律。
정조 0년 · 목
義禁府啓言。前御史柳義養。身爲御史。嶺南七十州之中。以鄭錫達爲治最。其心之出於畏㥘。明若觀火。奉使無狀之罪。於是乎著矣。請以此照律。允之。
정조 0년 · 강
慈宮誕日。命問安於大殿。
정조 0년 · 목
敎曰。予在春邸時 慈宮誕日。宮僚雖不問 安於 慈宮。只爲問 安於東宮。今番朝廷問安於大殿事。分付。
정조 0년 · 강
惠慶宮進服淸暑六和湯。命今姑停止。榻敎也。
정조 0년 · 강
命進御淸暑六和湯停止。加減心腎湯。自今日煎入。榻敎也。
정조 0년 · 강
召見軍器提調具善復。 魂殿都監堂上金漢耆于廬次。
정조 0년 · 목
予曰。軍器提調昨日甲胄點考乎。善復曰。甲與胄皆破傷不可用矣。予曰。空然破傷。極爲可惜矣。予曰。下 玄宮時。玄纁尺數及遺衣件數知入乎。漢耆曰。玄纁各二十七尺。而遺衣。依內出數用之云矣。
정조 0년 · 강
命洪樂仁入來催促。
정조 0년 · 목
敎曰。洪樂仁非大臣。而偃處私次。曰有情勢。不卽入來。極爲駭然。申飭。又敎曰。予之召洪樂仁。非他也。欲面諭予意。使之往傳於奉朝賀。則一向偃處。尙無動靜。然則以宰臣違傲之故。而予意不得諭於奉朝賀乎。其在君臣之分。父子之義。得不寒心之甚。其令洪樂仁知悉。又敎曰戚里本色。自是然乎。卽卽催促。又敎曰。爲人臣而不知分義乎。問于洪樂仁。
정조 0년 · 강
吏兵曹。以諸道守令邊將降考啓。
정조 0년 · 목
吏曹啓言。今日考見諸道褒貶啓本。則綾州牧使吳鉉胄。以杖或䌓濫爲目。長城府使金恒柱。以振作宜勉爲目。長水縣監金安默。以威欠束吏爲目。鐵山府使李延喆。以聽斷或疏爲目。高原郡守金烜。以損體宜警爲目。則宜置下考。而置諸中考。致勤點下。竝下考施行。礪山府使趙㡤。以事或差失爲目。慶興府使鄭觀采。以輕率宜恕爲目。文川郡守柳雲羽。以何妨或疏爲目。北靑府使李德傅。八字抨品。頗有貶意。楚山府使李徽遠。兩句題目。全無褒語。則宜置中考。而置諸上考。致勤點下。幷中考施行。兵曹啓言。考見諸道褒貶啓本。則訓戎僉使李光洙。以損體宜警爲目。吾村權管鄭復恒。以妄率宜警爲目。鹿島萬戶崔弘祥。以胡不勤飭爲目。則宜置下考。而置諸中考。致勤點下。依例以下考施行。允之。
정조 0년 · 강
命洪樂仁便殿入侍。
정조 0년 · 목
敎曰。孤露餘生。將逢再明。喜懼深切之中。奉朝賀尙處城外。無以仰慰 慈宮之心。予有下敎者。行副司直洪樂仁。其令便殿入侍。
정조 0년 · 강
補洪樂仁。爲長峯萬戶。
정조 0년 · 목
敎曰。宰臣之於飭敎之下。偃不知動。分義道理。俱極寒心。且以合啓方張爲情勢。則因渠情勢而 停合啓乎。將此而爲處義之端。 慈宮之私覿私親。其無期乎。眞所謂語不成說。洪樂仁差下長峰水軍萬戶。其令勿爲入侍。直令辭朝。時任萬戶遞付京職。
정조 0년 · 강
命輿士大將李柱國越俸三等。
정조 0년 · 목
敎曰。果能預爲團束。豈有臨時失伍之弊。況於昨日。見從事官。有所飭敎。則其所不察。現露於廉問之時。已極駭然。而至於莫重至近之地。結縛民人。先驅而行。至替把所。有若回示之擧者然云。笞之棍之。何所不可。而創此所無之事於莫重至近之地乎。輿士大將李柱國。方董錢役。姑先越俸三等。
정조 0년 · 강
以李商岳爲義州府尹。中批也。
정조 0년 · 강
命唐恩僉尉喪。米錢題給。
정조 0년 · 목
敎曰。唐恩僉尉喪。本家貧寒云。米錢旣無前例。參酌題給事分付。
정조 0년 · 강
遞大司憲李聖圭。
정조 0년 · 목
敎曰。憲隸之恣犯邦憲。是豈設置風憲之意哉。身爲憲長。若能董督一府。則安有此弊。大司憲李聖圭爲先遞差。
정조 0년 · 강
罷開城留守宋淳明職。
정조 0년 · 목
敎曰。保釐之任重。兩都無間。至若松都。事少官閒。其爲治也。似非江都之比。而身爲居留之臣。等閒事爲。如是憒憒。外此之不能事事。可以推知。大扺試射賜第。卽廟堂奬勵武士之道。而冒占沒技者。至於十三人之多。狀聞農形。亦朝家憂勤民事之意。而闕不封啓者。訖爲七八日之久。豈其耗不照察而然乎。抑或昧於事務而然乎。以此以彼。有難曲恕。開城留守宋淳明罷職。
정조 0년 · 강
以徐有慶爲開城留守。中批也。
정조 0년 · 강
命都監都廳。更勿差出。
정조 0년 · 목
敎曰。旣是當資之人。故雖命陞遷。當此人多窠窄之時。一資宜惜。且諸都監役事。今旣垂畢。一都廳足矣。林得浩之陞資。柳義養處分代。更勿差出之意。傳于總護使事。 國葬都監 魂殿都監郞廳。其令進來聽傳敎。
정조 0년 · 강
以林得浩爲承旨。中批也。
정조 0년 · 목
敎曰。昨日召卿子。欲令卿子。往傳予意於卿。諭卿以入侍之意。卿子處義。當以洪獜漢事之未停合啓爲情勢云。以卿之心。必不如卿子之過當也。卿須思之。明日卽 慈宮生辰日也。 慈宮欲見卿之心當如何。卿雖以美恙未療爲辭。此非難强之疾。則一味巽辭。無意膺召。不思所以慰我 慈意之道乎。今日必欲召致卿面諭。卿其卽爲入城。卿以洪獜漢事。復若卿子之引義。則是非所望於卿者。卿自卿也洪獜漢自洪獜漢也。其在敦倫之道。使兄異弟。予非得已。且卿之入侍。非是官職。則尤何可一任等閒之讓。自春徂夏。書啓爲事乎。卿其擇斯二者之間可乎。洪獜漢合啓時。卿入城然後。可以見卿所執之義分。大扺卽事卽物。莫不有理。萬殊之分。洞知一理之原然後。可謂善見理矣。君臣也。兄弟也。尤何待一原之究。而不疑於萬殊之分乎。卿其思之。予言不再。此敦諭。右承旨金文淳。傳諭于洪奉朝賀。期於偕來。
정조 0년 · 강
承旨金文淳。以奉朝賀。洪鳳漢附奏啓。
정조 0년 · 목
書啓以爲。臣奉聖敎。往傳諭于奉朝賀洪鳳漢處。則以爲。臣罪孼至重。遭罹罔測。臣弟之罪尙何可達。莫重之事。不善仰對。厥罪之罔赦。臣弟亦旣自知。臣雖愚迷。亦豈不知。君臣之義至重。兄弟之義反輕。而同氣之間。罪宜相及。昨日賤息之屢違嚴命。宜被重典。而反蒙恩補。闔門惶感。到底深切。伏況明日異於常時。臣之耿耿戀係。固當如何。而目下病情。一向無減。欲起還仆。終未變動。病裏添罪。罔知攸措云矣。
정조 0년 · 강
領議政金陽澤箚請改望。待僚相擧行賜批。
정조 0년 · 목
箚略曰。以水原薦望事。致勤改望之命。臣之不善擬望之失。於是乎著矣。今此改望之擧。事出倉卒。僚相未及通議。不議於僚席而出望。曾無此例。似聞其還朝。在今夕云。姑待其還。恐亦未晚。乞賜裁察。批以水原之兵馬。爲京畿最。而幅員又不下於楊廣二州。外都監之稱。 肅祖所當命名者。敞鞍稿鐙。曾在 先朝。亦不 嚴敎乎。鈐轄於京師。爲諸路之要衝。則苟非才諝足以經理。文識足以籌謨。地望足以彈壓之人。則未可易授也明矣。俄者改望之命。出於爲官擇人。於卿何辭之有。時刻差遲。得人爲好。所請依施焉。仍命遣史官傳諭。
정조 0년 · 강
禜祭獻官以下。施賞有差。
정조 0년 · 목
敎曰。幸荷神庥。潦雨少霽。言念三農。予庸慰滿。諸獻宮執事虔禱之效。亦可驗。興仁之門獻官李秉模。崇禮門獻官申應顯。敦義門獻官沈有鎭。肅靖門獻官金履正。各弦弓一張賜給。大祝沈豊之申大年李謙彬徐有防。各不粧弓一張賜給。
정조 0년 · 강
罷金履正職。拿監察李趾和。
정조 0년 · 목
敎曰。軍門吏隸。尤非他司之比。則郞廳之使喚下人。有此至近處。犯禁之事。不能束下之罪。在所難免。肅靖門獻官金履正罷職。身爲太常之守僕。將事之夜。恣意飮酒。事極駭然。敦義門進排該寺官員汰去。監察之職。古之殿中御史也。風憲之掌。與臺諫等。帶率墨尺。肆自飮草。略不畏忌。此等監察。不可無罪。崇禮門監察問名。拿囚定罪。其他或有犯禁。而未及現露之官員。或有微賤之吏隸。官員勿論。吏隸各令本司。從輕重科治。
정조 0년 · 강
禁推前江華留守洪樂命。
정조 0년 · 목
敎曰。保障重地。旣兼奉安 影幀。則其爲嚴重。與京闕等。則賊人惟意偸竊於行宮之內庫。甚至有留宿正堂內房之擧。常時該府之紀律。若能嚴密。則豈有此弊。今番雖幸現捉。昨冬偸竊時。留相初不發捕。亦不致察。若此不已。莫重之處。亦當有如此之事。豈不懍然。然則留相設置之意。在於使其養病於京第乎。其視宗澤。豈不愧恧之甚。前江華府留守洪樂命。下義禁府推考。
정조 0년 · 강
改差東萊府使金悌行。以柳戇代之。中批也。
정조 0년 · 목
敎曰。東萊府使金悌行。予不知其何狀。而雖以柳義養繡衣時事言之。罷黜云云之說。至登於筵席。先朝屢勤 下詢。畢竟褒啓。此亦柳義養奉使不實之一端。而在悌行廉隅。宜思自處之道。尙今蹲冒。將至瓜期。亦可見士大夫風節。揚淸之政。當先於邊門銷鑰。爲先改差。同副承旨柳戇。廿載起廢。近置喉院。坦直純慤。庶不負國。特除東萊府使。與新除灣尹。不多日內辭朝。
정조 0년 · 강
以申大升爲水原府使。備薦也。
정조 0년 · 강
命幼學洪守榮。冠帶常仕。
정조 0년 · 목
敎曰。今日 慈宮親屬。無一人進見者。予心當如何。幼學洪守榮。特令冠帶常仕。卽爲入侍。
정조 0년 · 목
敎曰。今日見卿孫。不見卿。予庸悵焉。卿雖以痁疾猶未差可爲辭。聞近益差勝云。且念一時入侍。必無難强之勢。今日豈可虛度。而不思所以造朝之道乎。卿之入來。爲仰慰 慈意之端。則 慈意安然後。予心亦安。虛佇之中。布此心曲。卿豈忍一向邁邁。卽爲入城。仍卽入侍事。遣史官傳諭。與之偕入。此敦諭後。奉朝賀似當造朝。偕來承旨先爲入來。
정조 0년 · 강
以宋德相爲承旨。
정조 0년 · 목
敎曰。前掌令宋德相拜承旨。使之乘馹上來。
정조 0년 · 강
命洪樂仁補外。安徐。
정조 0년 · 목
敎曰。豈可踰今日。洪樂仁補外安徐。前入萬戶仍之。
정조 0년 · 강
假注書吳翰源。以奉朝賀洪鳳漢附奏啓。
정조 0년 · 목
書啓以爲。敬奉聖敎。傳諭于奉朝賀洪鳳漢。則以爲。今日聖上之必欲召臣者。豈不體聖意之有在。而自來情地之不可放倒。前已屢陳。且今難於變動者。亦由於病情之一味危綴。荐承恩命。輒犯違慢。有臣如此。生不如死云矣。
정조 0년 · 강
開城留守徐有慶疏辭新除居留之任。賜批。
정조 0년 · 목
批以予非私卿。況卿當資者乎。卿其勿辭察任。○敎曰。松留其令不多日內辭朝。灣尹方有擧行之事。況勑期且近者乎。一兩日內辭朝事分付。
정조 0년 · 강
命使臣作行。探問狀聞。
정조 0년 · 목
敎曰。霖雨支離。溽暑轉甚。聞遼野泥淖云。三使臣果能無恙作行乎。灣尹探問鳳城狀聞事。下諭于平安監司徐命膺。
정조 0년 · 강
命事變假注書安策。捧口招。
정조 0년 · 목
敎曰。安策之副擬落點。予非有意。卽適然之事。則憑恃而若此乎。身爲小官。焉敢放恣。不可禁推而止。捧口招以聞。
정조 0년 · 강
命內侍受祿人。自吏曹單子啓下。
정조 0년 · 목
敎曰。內侍之元定額。此後勿爲報狀。直自該曹。依外司頒祿例。當月頒給。其他如長番對客等名色之隨時增減者。依前自內侍府。報戶曹受祿。而增減之窠。如外朝之軍職。今朔雖小。而來朔則多。此朔雖增。而後朔則減。難以憑據。至於不下備忘於政院。自內府只令罷職者。安知無虛實之相蒙乎。此雖小事。宮府一體之義。不可不存。當朔增減之窠中受祿人。自吏曹月終單子啓下。以寓周禮天官冢宰無不統攝之意。
정조 0년 · 강
行藥房入診于廬次。副提調洪國榮。
정조 0년 · 목
予曰。夜深後癨氣忽發。大段嘔吐。腹痛兼發。且喉乾特甚。終夜不得穩寢。今則諸症小減。而猶未快祛矣。國榮曰。令醫官入診。醫官吳道炯診候訖。奏曰。右三部胃脈似滯。頗沈遲矣。予曰。議藥以奏。
정조 0년 · 강
命進御加減心腎湯。今姑停止。淸暑六和湯本方中。加陳皮神曲麥芽各一錢煎入。榻敎也。
정조 0년 · 강
命進御淸暑六和湯停止。茹藿湯本方中。加檳榔一錢煎入。
정조 0년 · 강
勘放時囚柳義養等。
정조 0년 · 목
義禁府啓言。柳義養照律。杖八十收贖。告身盡行追奪。徒二年定配。私罪啓。敎以。畏㥘之人發配。可謂哀矜。定配置之。決杖收贖。告身追奪。依啓目施行。又啓言。崇禮門禜祭祭監監察李趾和。請刑推得情。敎以。汰去放送。又啓言。朴右源杖八十收贖。奪告身三等啓。敎以。功議各減一等。又啓言。事變假注書安策。受點後無端徑出。嚴問之下。以曾爲注書時。以字行之歪斜。被責於大僚。揆以廉義。有此逬出爲供。敎以。大臣之言。謂之體例可也。謂之一時行語可也。以大官責小官。元非異事。則新進小官。焉敢乃爾。況大臣則雖是偶然說道。以渠所謂近日處義觀之。回互放恣。大臣之言。果爲著題。尊朝廷。不可不自紀綱始。安策削去仕版。勿擬堂后之望。又啓言。修井官北部都事權煒。禜祭祭井。不卽修淨。請刑推得情。敎以。分揀放送。又因前留守洪樂命捧供啓目。敎以。致位宰列則告君之辭。不可漫漶。觀此供辭。全不知本獄委折。極爲矇然。傳敎問目。不是昨年不爲發捕。又不是逃躱於前留守時爲罪於洪樂命也。昨年十二月。此賊不特偸取衙中及東軒之物。行宮册庫之册。亦爲偸竊。其爲所重豈比東軒之物。則矇不覺察。而賊招中。册庫窓塗紙。以手穿破納招。則莅任之日。其若詳察穿破之處。豈有登時不見之理。盤問之際。又若明覈偸册之事。又豈有今始發覺之理。雖是小事。若此不已。行宮之物。其將爲穿踰之盜所偸盡。鎭撫之責。固如是乎。前留守洪樂命削職放送。
정조 0년 · 강
詣 殯殿。行朔 奠。
정조 0년 · 강
遣承旨。詣 景慕宮役處看審。
정조 0년 · 강
山陵都監。以開金井今日進去啓。